**МОДЕЛ/ПРЕДЛОГ**

**УГОВОР O ФИНАНСИРАЊУ ПРОЈЕКАТА УДРУЖЕЊА КОЈИ СУ УСМЕРЕНИ КА УНАПРЕЂЕЊУ БЕЗБЕДНОСТИ САОБРАЋАЈА НА ТЕРИТОРИЈИ ГРАДСКЕ ОПШТИНЕ ВРАЧАР**

1. Градска општина Врачар, Његошева 77, Београд, матични број: 07013183, ПИБ: 101989714 (у даљем тексту: Општина), коју заступа председник проф. др Милан А. Недељковић, са једне стране

и

1. Удружење \_\_\_\_\_\_\_\_\_\_\_\_\_\_\_\_\_\_\_\_, адреса\_\_\_\_\_\_\_\_\_\_\_\_\_, Београд, матични број: \_\_\_\_\_\_\_\_\_\_\_\_\_\_\_\_, ПИБ: \_\_\_\_\_\_\_\_\_\_\_\_\_\_\_\_ (даље у тексту: Корисник средстава), кога заступа (име и презиме, функција)\_\_\_\_\_\_\_\_\_\_\_\_\_\_\_\_\_\_,са друге стране,

(у даљем тексту: уговорне стране)

У складу са напред наведеним, уговорне стране приступају закључивању Уговора према тексту који следи.

Уговорне стране сагласно констатују:

* да је Јавни конкурс за финансирање пројеката удружења који су усмерени ка унапређењу безбедности саобраћаја на територији Градске општине Врачар у 2020. години (у даљем тексту: Конкурс) објављен \_\_\_\_\_\_\_\_\_\_\_\_\_\_ 2020. године на званичној интернет презентацији Општине [www.vracar.rs](http://www.vracar.rs/) и огласној табли Општине;
* да је дана \_\_\_\_\_\_\_\_\_\_ 2021. године објављена Листа вредновања и рангирања пријављених пројеката поднетих на јавном конкурсу за финансирање пројеката удружења који су усмерени ка унапређењу безбедности саобраћаја на територији Градске општине Врачар у 2020. години;
* да је дана \_\_\_\_\_\_\_\_ 2021. године донета Одлука о избору пројеката удружења који су усмерени ка унапређењу безбедности саобраћаја на територији Градске општине Врачар у 2020. години, број 920-\_\_\_\_\_/2021-VIII.

Члан 1.

Предмет овог уговора јесте регулисање међусобних права и обавеза уговорних страна у вези са начином коришћења додељених средстава из буџета Општине за реализацију пројекта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: Пројекта), на основу Конкурса, а у функцији подстицаја пројектних активности за Пројекат.

Саставни део овог уговора је Пројекат са свим прилозима.

Члан 2.

Укупна вредност наведеног Пројекта је \_\_\_\_\_\_\_\_\_\_\_\_\_ динара, а Општинa за реализацију Пројекта Кориснику средстава одобрава и додељује износ од \_\_\_\_\_\_\_\_\_\_\_ динaра.

Средства за Пројекат по Конкурсу обезбеђена су Уговором закљученим између Градске управе Града Београда, Секретаријата за саобраћај и Градске општине Врачар брoj

404-151/2020.

Пренос средстaва Кориснику средстава извршиће се у року од 15 дана од дана потписивања Уговора и достављања менице из члана 3. став 1. Уговора, на посебан наменски динарски рачун отворен код Управе за трезор, са копијом картона депонованих потписа, копијом овереног ОП обрасца и листингом са сајта НБС као доказом да је овлашћење регистровано.

Општинa има право да, у случају немогућности плаћања у року који је прописан у ставу 4. овог члана, а из разлога који не зависе од Општине, плаћање изврши након престанка насталих објективних околности, и то у најкраћем року.

Члан 3.

Корисник средстава се обавезује да најкасније у року од 5 дана од дана закључења Уговора достави сопствену регистровану бланко соло меницу, са клаузулом „без приговора“, „по виђењу“, „неопозива“, „наплатива на први позив“ и „безусловна“, потписану оригиналним потписом од стране овлашћеног лица за располагање средствима на рачуну, оверену, потписану оригиналним потписом (не може факсимил) од стране овлашћеног лица за располагање средствима на рачуну, која се налазе на депо картону Управе за трезор, са копијом депо картона, копијом овереног ОП обрасца и листингом са сајта НБС као доказом да је меница регистрована и овлашћењем за попуну менице, на име гаранције за повраћај одобрених средстава из члана 2. став 1. овог уговора, за случај настанка обавезе повраћаја средстава.

Менично овлашћење мора да гласи на износ одобрених средстава из члана 2. став 1. овог уговора и да је са роком важења најмање 180 дана након истека рока из члана 6. став 2. овог уговора.

Члан 4.

Програм ће се реализовати до 14.4.2021. године.

Изузетно, Корисник средстава може реализовати одређене финансијске трансакције и након истека рока из става 1. овог члана, уз услов да су активности које су предмет такве финансијске трансакције спроведене у року који је одређен у ставу 1. овог члана.

Члан 5.

Корисник средстава се обавезује да средства из члана 2. став 1. овог члан користи искључиво за намене наведене у Пројекту.

Корисник средстава има обавезу да одмах, а најкасније у року од пет дана од сазнања, Општину обавести о ненаменском трошењу средстава из члана 2. став 1. овог уговора, или другој околности од утицаја на остваривање сврхе уговарања.

Члан 6.

Корисник средстава дужан је да достави Општини извештај за део средстава добијених на Конкурсу који јасно показује да је коришћење средстава наменско.

Корисник средстава дужан је и да достави завршни извештај (финансијски и наративни) након реализације Пројекта који нарочито садржи податке о реализацији пројекта и утрошеним средствима најкасније до 21.4.2021. године.

Уз извештаје се обавезно доставља копија комплетне рачуноводствене документације о утрошеним средствима.

Корисник средстава дужан је такође да у сваком тренутку на захтев Општине омогући контролу реализације Пројекта, све додатне садржајне и административне информације о Пројекту, као и сву финансијску документацију везану за његово спровођење.

У случају неизвршења обавеза, давања неистинитих података, ненаменског трошења средстава или неиспуњавања одредби Уговора у предвиђеним роковима, Општина има право да раскине Уговор и затражи повраћај средстава са припадајућом законском затезном каматом у складу са добијеном инструкцијом Општине.

Средства планирана буџетом Пројекта као ставка непредвиђених трошкова (уколико су буџетом планирана) могу се утрошити и правдати путем извештаја само ако су утрошена у функцији реализације Пројекта.

Корисник средстава дужан је да по завршетку Пројекта и достављању завршног извештаја, у року од 30 дана, изврши повраћај средстава која нису оправдана по одобреном Пројекту, у складу са добијеном инструкцијом Општине.

Члан 7.

Корисник средстава обавезан је да током спровођења Пројекта, на јасан и недвосмислен начин, наводи да се Пројекат суфинансира из буџета Градске општине Врачар и Градске управе Града Београда, Секретаријата за саобраћај, и то на следећи начин:

(а) визуелно, коришћењем малог грба Републике Србије и Градске општине Врачар и

(б) текстуално, ћириличним писмом, јасно видљиво и уочљиво.

Корисник средстава у обавези је да у публикацијама које су део Пројекта наводи сегмент о одрицању од одговорности за његов садржај, и то на следећи начин: „Ставови изражени у овим публикацијама искључива су одговорност аутора и његових сарадника и не представљају нужно званичан став Градске општине Врачар и Градске управе Града Београда, Секретаријата за саобраћај.”

Члан 8.

За потребе представљања и промоције Пројекта, Корисник средстава пружиће Општини, без надокнаде, на некомерцијално коришћење, информације о Пројекту финансираном средствима Општине.

Корисник средстава дужан је да Општини доставља све прес-материјале, публикације, најаве и саопштења, као и фотографије и материјале с јавних наступа у вези с промоцијом и реализацијом Пројекта.

Уз завршни извештај, Корисник средстава обавезан је да достави Општини по два примерка и узорак прес-клипинга, електронских и штампаних публикација, промотивног материјала и визуелног идентитета који је изграђен и коришћен у склопу промоције Пројекта.

Члан 9.

Корисник средстава дужан је да лицу са овлашћењем да наступа у име Општине омогући увид у реализацију Пројекта у било ком моменту док Пројекат траје, што подразумева стављање на располагање свих потребних информација, документације и образложења у вези са Пројектом.

Члан 10.

Уговор престаје извршењем свих обавеза уређених овим уговором.

Уговор може престати и на друге начине, и то:

1. Једностраним раскидом, простом изјавом воље Општини у следећим случајевима:

– уколико Општина јасно, образложено и недвосмислено утврди да се Пројекат не спроводи у складу са овим уговором на основу активности дефинисаних Пројектом;

– уколико Корисник средстава не поступа у складу с било којим чланом овог уговора.

1. Писаним споразумом уговорних страна.

Члан 11.

У случају једностраног раскида овог уговора, Корисник средстава дужан је да изврши повраћај целокупног износа додељених средстава из члана 2. став 1. овог уговора.

У случају споразумног раскида Уговора, њиме ће се дефинисати међусобна права и обавезе у погледу повраћаја додељених средстава.

У случају да Корисник средстава не поштује одредбе овог уговора, као и у случају ненаменске употребе средстава добијених овим уговором, Општина ће покренути одговарајући поступак пред надлежним судом.

Члан 12.

За све што није предвиђено овим уговором примењиваће се одговарајуће одредбе Закона о облигационим односима и других позитивноправних прописа.

Сви спорови који настану из овог уговора решаваће се најпре међусобним споразумом уговорних страна, а у случају спора који се не може решити споразумно, уговорне стране уговарају надлежност стварно надлежног суда у Београду.

Овај уговор ступа на снагу даном обостраног потписивања од стране овлашћених представника уговорних страна и важи све док се не испуне све уговорне обавезе.

Члан 13.

Уговор је сачињен у 6 (шест) истоветних примерака, од којих по 3 (три) примерка за сваку од уговорних страна.

|  |  |
| --- | --- |
| За Општину  Проф. др Милан А. Недељковић  Председник  \_\_\_\_\_\_\_\_\_\_\_\_\_\_\_\_\_\_\_\_\_ | За Корисника средстава  \_\_\_\_\_\_\_\_\_\_\_\_\_\_\_\_\_\_\_\_\_ |